TISCO แจ๋ว!กำไร Q1/60 โต18%
TISCO แจ๋ว! กำไร Q1/60 โต 18.78% มาที่ 1.49 พันล้านบาท จากปีก่อนมีกำไร 1.26 พันล้านบาท
18 เม.ย. 2560

บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) มีกำไรสุทธิ 1.49 พันล้านบาท หรือมีกำไรสุทธิ 1.86 บาทต่อหุ้น เพิ่มขึ้น 18.78% จากปีช่วงเดียวกันของปีก่อนมีกำไรสุทธิ 1.26 พันล้านบาท หรือมีกำไรสุทธิ 1.57 บาทต่อหุ้น

โดยไตรมาส 1/60 บริษัทมีกำไรเพิ่มขึ้นเป็นผลมาจากการเพิ่มขึ้นของรายได้ดอกเบี้ยสุทธิเพิ่มขึ้นร้อยละ 2.7 จากความสามารถในการรักษาอัตราดอกเบี้ยของสินเชื่อรวมและการบริหารจัดการต้นทุนที่มีประสิทธิภาพ และรายได้ที่ไม่ใช่ดอกเบี้ยจากธุรกิจหลักปรับตัวเพิ่มขึ้นร้อยละ 13.3 เมื่อเทียบกับปีก่อน จากการเติบโตของธุรกิจรายได้ค่าธรรมเนียมจากะุรกิจธนาคารพาณิชย์เติบโตร้อยละ 3.4 ในภาวะเศรษฐกิจฟื้นตัว รายได้ค่านายหน้าจากการซื้อขายหลักทรัพย์เพิ่มขึ้นร้อยละ 10.5 จากประมาณการซื้อขายในตลาดหลักทรัพย์ฯ ที่เพิ่มมากขึ้น และการเพิ่มขึ้นของส่วนแบ่งตลาดของบล.ทิสโก้
อีกทั้ง บริษัทมีการรับรู้รายได้จากธุรกิจวาณิชธนกิจ จากการเป็นผู้จัดการการจัดจำหน่ายและรับประกันการจำหน่ายหลักทรัพย์ในช่วงไตรมาสที่ผ่านมา นอกจากนี้ การตั้งสำรองหนี้สูญในไตรมาสนี้ลดลงร้อยละ 23.3 เมื่อเทียบกับปีก่อน จากคุณภาพสินทรัพย์ที่ปรับตัวดีขึ้น ส่วนหนี้ที่ไม่ก่อให้เกิดรายได้ (NPLs) ปรับตัวลดลงอย่างต่อเนื่อง จากคุณภาพสินทรัพย์ที่ปรับตัวดีขึ้น ทั้งสินเชื่อเช่าซื้อและสินเชื่อธุรกิจ ตามการควบคุมคุณภาพสินค้าที่มีประสิทธิภาพ
 
 
 
 
 